David McVicar
David McVicar, f. 1966, skotsk operainstruktør. David McVicar er uddannet ved The Royal Scottish Academy of Music and Drama. Han har som operainstruktør vundet international berømmelse for sine visuelt overdådige, dramatiske og underholdende forestillinger og som en fremragende personinstruktør. Hans opsætning af Georg Friedrich Händels opera Giulio Cesare in Egitto i Glyndebourne 2005 er et godt eksempel derpå.
David McVicar har arbejdet for de fleste store operahuse i Europa og USA og har modtaget adskillige priser. I Danmark er han kendt for sine opsætninger af Wolfgang Amadeus Mozarts Titus på Det Kongelige Teaters Gamle Scene (2006-07), af Claudio Monteverdis Poppeas kroning (2008) og af Georges Bizets Carmen (2009-10) på Operaen i København.